Irakse meisie sien hoopvol uit na KersfeesMimi by haar hoenders, met ŉ emmer vol eiers. (Foto verskaf deur Geopende Deure) Christene in Irak het ondanks toenemende vervolging nuwe hoop vir ŉ toekoms in dié onbestendige land met sy voortdurende konflik en uitdagende ekonomiese situasie. Talle mense is in die verlede weens gedwonge ontworteling gedryf om die land te verlaat – ŉ doelbewuste taktiek van die ekstremiste om alle gelowiges te verdryf en te verhoed dat kinders in hul eie kultuur kan grootword – maar sommige van hulle keer nou weer stelselmatig terug om ŉ nuwe begin in hul tuisland te maak. Hoewel Kersfees dikwels ŉ somber tyd vir kinders in Irak is, sien gelowiges soos Mimi (12) en haar ma, Nadia, ondanks dié moeilike situasie tog uit na die feesseisoen wat om die draai is. Hulle woon in die landelike gebied van Shekhan op die Nineve-vlaktes, waar hulle met skape en ander diere op ŉ plaas boer. Liefde vir haar hoenders Mimi is baie lief vir die plaas en wil dit graag eendag by haar ouers oorneem wanneer sy ouer is. “Ek is ook baie lief vir die hoenders en besoek die hoenderhok elke dag om eiers te gaan haal. Dan groet ek ook my gunstelinghen, Lulu, en spandeer tyd saam met haar. Sy het die mooiste kleure en is my beste maat. “Nou is ek eers op pad om die eiers vir my ma te vat – dalk kan sy dit vir die Kersete gebruik. Wanneer my hoenders egter bevrugte eiers verskaf, gee ek dit gratis vir ander mense. Dan kan hulle die kuikens grootmaak om hulle gesinne van eiers te voorsien.” Traumatiese ontberings Dinge was egter nie altyd so rooskleurig vir Mimi en Nadia nie, want hulle gesin het talle ontberings deurgemaak voordat hulle hier nesgeskop het. Toe Mimi vier jaar oud was, is hulle weens vervolging uit hul huis verdryf en moes hulle vir hul lewens vlug terwyl ISIS-ekstremiste hul dorpie aangeval het. Nadia vertel: “Ons moes in die middel van die nag in ons motor spring om te vlug en kon niks met ons saamneem nie. Ons het in ŉ verkeersknoop beland, met mense oral om ons wat paniekbevange vlug. Dit het ons nege ure geneem om veiligheid te bereik. “Mimi en haar sussies het by my voete weggekruip, terwyl hulle aanmekaar gehuil en geskreeu het. Die ergste was toe hulle kos en water gevra het, en ek niks gehad het om vir hulle te gee nie. Ons het uiteindelik blyplek gevind saam met ses ander gesinne.” ŉ Nuwe begin… Mimi hou ŉ goue Kersfeesster-versiering vas. (Foto verskaf deur Geopende Deure) Die gesin het na die Nineve-vlaktes teruggekeer nadat ISIS in 2017 verslaan is. Hulle omstandighede was egter moeilik en hulle het gesukkel om kop bo water te hou. Maar danksy die ondersteuning van Geopende Deure se plaaslike vennote, het Mimi se ouers ŉ mikrolening ontvang om ŉ boerdery te begin. Volgens Nadia het die boerdery intussen só uitgebrei dat hulle hul seëninge ook met ander kan deel. “God het die plaas so geseën dat ons nie net onsself kan onderhou nie, maar ook ander mense kan bystaan. Ons kon verskeie mense aanstel om ons op die plaas te help, wat nou op hul beurt vir hulle eie gesinne kan sorg.” Die gees van Kersfees Mimi hou baie van Kersfees en sien hierdie jaar daarna uit om dié dag te vier. “Ons speel pragtige Kersliedere en versier die huis met pragtige Kersversierings. Dit is alles in die gees van Kersfees. Dis vir my lekker om mense iets te gee om hulle bly te maak en hulle ŉ geseënde Kersfees toe te wens. Eer aan God in die hoogste hemele en vrede op aarde, in die mense ŉ welbehae!” sê sy. Hierdie woorde van ’n bekende Kerslied is heel gepas vir die vreedsame stemming op hulle plaas. Geopende Deure het al 276 mikrolenings aan Christene in Irak toegeken. Talle gelowiges is danksy dié lenings in staat om hul eie ondernemings te begin en hul gesinne te onderhou, wat hulle help om in Irak te bly en nuwe hoop vir die toekoms te hê. Jy kan ook vandag hoop laat voortduur vir kinders soos Mimi, deur met ŉ finansiële Kersgeskenk te help om die volgende generasie gelowiges te versterk en ŉ veilige ruimte vir hulle te skep om ŉ opvoeding te ontvang en in hul geloof te groei. Vir ŉ bedrag van so min as R460, kan vier kinders of jeugdiges na ŉ Christelike kamp gestuur word. Klik hier om te help dat hierdie vreedsame Kersfees die eerste van vele meer vir hulle sal wees.